text: ТЕД Matterra: матраци за идиоти | Science blog
  ТЕД Matterra: матраци за идиоти
  Може би всеки е чувал за може би една от най-добрите марки матраци в страната? Маркетинг отделът на матраци ТЕД е решил да създаде продукт, който се основава на един от множеството (не)научни митове в отчаян опит да увеличи оборота на фирмата. Те са нарекли този свой продукт "Matterra", но всъщност трябва да се нарича "матрак за идиоти", защото хората плащат много пари за нещо, което не е истина.Според рекламата този матрак защитава тялото от вредните геомагнитни полета. Съществува популярен мит, че Земята, както и различни електрически уреди излъчват магнитни полета, които влияят на психиката, увреждат тялото, причиняват злокачествени образувания. Очевидно става дума за магнитнoто поле на планетата, но и за полетата от трансформаторите и различни електроуреди. Матраци ТЕД обаче не уточняват кое в техния продукт ни защитава, как ни защитава, как са го доказали. Но те дори не посочват и източника, според който магнитните полета ни вредят…
  Някой запитвал ли се е как е установено, дали магнитното поле на Земята ни вреди? Едва ли производителите на този матрак са го направили. За да се направи подобна експериментална постановка е нужно да се съберат данни от място, в което земното магнитно поле липсва – космоса. Това означава, че за да се установи дали матракът на ТЕД помага, той трябва да се изследва в космоса поне заради контрола. Дали са го направили?
  А представяте ли си една хипотетична ситуация (която е реалност в САЩ), в която психически нестабилен клиент започва да съди компанията, защото не го е спасила от вредните магнитни полета. Ходи доказвай, че не е вярно 😀
  Съществуват множество научни проучвания, които изследват влиянието на магнитните полета върху живата материя. Те са толкова много, че е трудно да се систематизират техните резултати в една статия. Затова ще ви покажа до какви изводи са стигнали учени в статията "Chronic toxicity/oncogenicity evaluation of 60 Hz (power frequency) magnetic fields in B6C3F1 mice"
  Учените решават да проучат дали 60 херцови магнитни полета (излъчвани от трансформатори и много електроуреди) причиняват рак, левкемия, тумори и други тежки заболявания. Причината е популярен мит в обществото. Проучването е с продължителност 2 години, а обектите са няколко стотин мишки. Проучваното е дългосрочно, а мишките са избрани поради биологичната близост на някои заболявания с човешките.
  Резултатите ясно показват, че не са настъпили злокачествени изменения в резултат на хроничното излагане към магнитни полета. Не са наблюдавани различния в размерите и теглото при индивидите от различните групи. Няма открити различия в смъртността на мишките спрямо контролните групи.
  Наблюдавано е и нещо изключително забавно. Оказва се, че е наблюдаван спад в случаите на злокачествен лимфом при женски изложени на силно магнитно поле, което е в рязко противоречие с мита, че магнитните полета могат да причинят различни тежки заболявания.
  Наблюдаван е и спад на случаите на алвеоларни/бронхиални аденоми при някои групи мъжки мишки.
  Като цяло може да се направи обобщение, че магнитните полета, които ни облъчват са безопасни с леки сведения, че могат дори да са полезни.
  Та ако маркетингът на този продукт се основава на мит, защо бих дал 1175 лв за него?
  ПП Оказа се, че за разработването на този "иновативен матрак" са използвани европейски средства по проект. Това означава, че са похарчени пари на българси и европейски граждани…
  Previous PostСпоред Корнел сладките и пицата не са виновни за епидемията от наднормено тегло (инфографика)Next Post Що е то "морален лиценз"?